Stjórnvöld í Rússlandi vilja að Úkraína verði hlutlaust ríki, líkt og Svíþjóð og Austurríki. Forseti Úkraínu segir útséð um að landið gangi í Atlantshafsbandalagið í fyrirsjáanlegri framtíð.
Forseti Úkraínu Volodomir Zelensky heldur uppteknum hætti og ávarpar þjóð sína kvölds og morgna. Í ávarpi gærkvöldsins sagði hann að eftir átta ár af stríðsátökum í Donbas og tuttugu daga innrás þrái þau fátt annað en frið - og það sem allra allra fyrst.
Eight years of war in Donbas, 20 days of full-scale invasion. The third week is about to be over. We all want peace. As soon as possible.
Friðarviðræður Úkraínumanna og Rússa hafa enn engu skilað. Og þó. Zelensky sagði í gær að tíðar viðræður væru farnar að hljóma raunhæfari en áður. Það kvað sömuleiðis við annan tón í orðræðu forsetans um inngöngu í NATO. Zelensky hefur lengi talað fyrir því að Úkraína sæki það fast að ganga í Atlandshafsbandalagið. Í gær sagði hann hins vegar að landið gengi líklega ekki í bandalagið í fyrirsjáanlegri framtíð. Krafa Rússa um að nágrannaríkið Úkraína gangi ekki í varnarbandalagið hefur verið næsta óhagganleg.
Fulltrúi Úkraínuforseta í friðarviðræðunum segir hins vegar að enn beri mikið í milli viðsemjenda þó sannarlega sé enn svigrúm fyrir málamiðlanir.
Dimitry Perskov, talsmaður stjórnvalda í Rússlandi, segir að meðal tillaga Rússa sé að Úkraína verði hlutlaust ríki á borð við Austurríki og Svíþjóð. Sergei Lavrov, utanríkisráðherra Rússlands, segir að það fyrirkomulag sé nú rætt af mikilli alvöru.

Forseti Úkraínu segir útséð um að landið gangi í Atlantshafsbandalagið í fyrirsjáanlegri framtíð. Rússar vilja að Úkraína verði hlutlaust ríki, líkt og Svíþjóð og Austurríki. 